Verbruikersrubriek: Kry hier hulp met onopgeloste klagtesFoto: Jarmoluk/Pixabay.com Die kantoor van die Ombudsman vir Goedere en Dienste is in Mei 2015 amptelik deur die Nasionale Verbruikerskommissie geakkrediteer as ŉ alternatiewe klagteoplossingsagent en die Gedragskode vir die Verskaffers van Goedere en Dienste is ook aanvaar. Ina Opperman verduidelik hoe die Ombudsman werk en wie daar kan kla. Die Ombudsman vir Goedere en Dienste is gestig in terme van die Wet op Verbruikersbeskerming om klagtes vinnig en onafhanklik op te los. Die Ombudsman se kantoor is verantwoordelik vir die toepassing van die bedryf se verpligte gedragskode deur klagtes te ontvang en ondersoek in te stel na oortredings van die gedragskode. Die diens is gratis vir verbruikers. Aangesien lidmaatskap verpligtend is, moet alle verskaffers van verbruikersgoedere en dienste aansluit. Dit sluit kleinhandelaars, verskaffers, groothandelaars, verspreiders, vervaardigers, produsente, invoerders, tussengangers, logistieke en verskaffingskettingagente in, tensy hulle deur ŉ ander gedragskode gereguleer word of onder ŉ ander ombudsman val. Lede moet voldoen aan die gedragskode, registreer by die Ombudsman en bydra tot die finansiering van die kantoor. Lidmaatskapfooie word bereken na gelang van die grootte van die onderneming. Die Ombudsman kan klagtes hanteer wat private individue, ŉ regspersoon of kleinsakeonderneming indien, as die omset minder as R2 miljoen per jaar is. Indien jou klagte nie deur die maatskappy waaroor jy kla, opgelos word nie, kan jy die roete van alternatiewe dispuutoplossing volg wat die Ombudsman bied. Die kantoor van die Ombudsman gee die maatskappy ŉ geleentheid om sy kant van die saak te stel en help jou om ŉ ooreenkoms te bereik met die maatskappy. As die Ombudsman se kantoor nie die geskil kan besleg nie, kan jy dit verwys na die Nasionale Verbruikerskommissie, wat verder ondersoek kan instel. Jy kan jou klagte direk op die webwerf indien by http://www.cgso.org.za/, of jy kan die oproepsentrum bel by 0860 000 272.